Hoofstad van ongelukke | George Herald
Hoofstad van ongelukke
Iemand in George vra 'n rukkie gelede vir my waarom daar so baie motorongelukke in Oudtshoorn is. "Nee," antwoord ek ewe spoggerig, "daar's nie meer botsings hier as in ander dorpe nie; dis maar net dat ek nooit slaap nie, en by die meeste uitkom. Nou lyk dit maar net na baie."
Maar, ek begin toenemend dink ek is verkeerd. Ek het die afgelope paar weke 'n punt daarvan gemaak om te kyk na die gedrag van Oudtshoorn se bestuurders, en ek sluit myself hierby in, want ek het Maandagoggend voor 'n fiets ingery. (Ter versagting moet ek darem sê dit was nog pikdonker en die man het sonder 'n lig teen 'n bult afgespoed).
My waarnemings was werklik 'n skok. Ek het besef dat mense wat volgens die reëls probeer ry en parkeer 'n gevaar vir hulself is. Soos die arme man wat voor Standard Bank probeer parkeer het. Hy het sy flikker aangesit om te wys hy wil by 'n parkeerplek in. Toe gaan sy noodligte aan om te wys hy hou stil 'n entjie verby die parkeerplek om agteruit (soos ons geleer het) in die parkeerplek in te ry. Wat 'n fout. Die vrou in die Fortuner agter hom stop op sy stert, toeter blêrend, en beduie hy moet ry. En toe begin ek oplet hoeveel bestuurders doen dit wanneer iemand probeer om ordentlik te parkeer.
Dan is daar natuurlik ook Oudtshoorniete se vreemde patroon by stopstrate: Stop (pragtig) kyk links (nie regs soos ons mooi geleer is nie) ry 'n entjie vorentoe en kyk dan regs in die voorkant van 'n aankomende voertuig vas. Dis nou dié wat wel darem eers stop voor hulle links kyk. 'n Hele klomp los hierdie stap totaal uit, want tyd is kosbaar en mens doen alles sommer in een beweging; Stop amper, kyk links en ry in een beweging en kyk dan as 'n soort nagedagtenis, regs net voor die ander ou jou tref.
Oor selfone agter die stuur praat ek nie eers nie. Nou gaan ek seker beskuldig word van seksisme, want terwyl ek 'n hele aantal mans gesien het met die selfoon teen die oor was dit verbysterend om te sien hoeveel vrouens tik agter die stuur, boodskappe op fone.
Dis nogal 'n kuns en ek sien daar is twee kategorieë: Die een klomp is robot-tot-robot WhatsAppers. By elke verkeerslig is die selfoon in die hand, een oog op die vingers op die skerm, die ander oog op die rooi lig. Die wegtrek en die selfoon op die sitplek neersit, is een vloeiende beweging net soos wat die stop en opraap by die volgende lig een beweging is. Die ander kategorie is die eenoog-eenhand-bestuurders. Daar word weggetrek, stilgehou, om draaie gegaan en selfs geparkeer terwyl daar vlytig boodskappe gestuur word.
Dan is goed soos laaisones, parkeerplekke vir gestremdes en motorfietse, straathoeke, rooi- en geel strepe in Oudtshoorn bloot addisionele parkering. (Baie dankie aan die owerhede dat julle vir ons die ekstra spasie kosteloos beskikbaar stel.)
As slegte bestuursgewoontes, maar net by snaakse en vermaaklike insidente bly kan mens glimlag. Die wrede waarheid is egter dat die gedrag van ons dorp se motoriste lewensgevaarlik is. Ek dink nou sommer so vinnig aan die aantal dronkbestuursake wat al by botsings ondersoek word (twee hierdie week), die bekende sakeman en 'n klomp ander slimmes in karre en op motorfietse, wat laatnag Oudtshoorn se strate as hulle eie persoonlike renbaan gebruik.
Ek gaan vandag die man in George bel en vir hom sê ek trek my antwoord terug, Oudtshoorn blyk die hoofstad van roekelose bestuurders te wees.
Posted on: 20:06 Thu, 10 May 2018